Proiectarea şi execuţia secţiunilor 2, 3 şi 4 ale autostrăzii Sibiu - Piteşti este estimată la 9 miliarde de lei, potrivit unui document al Companiei Naţionale de Administrare a Infrastructurii Rutiere (CNAIR), obţinut de ECONOMICA.NET.

Până în decembrie, CNAIR vrea să trimită spre validare la Agenţia Naţională pentru Achiziţii Publice (ANAP) documentaţia pentru toate cele trei secţiuni, cuprinse între Boiţa şi Curtea de Argeş.

Cele trei secţiuni sunt:

Boiţa – Cornetu (34,44 kilometri)

Cornetu – Tigveni (35,30 kilometri)

Tigveni – Curtea de Argeş (9,8 kilometri)

Dacă pentru Cornetu - Tigveni şi Tigveni - Curtea de Argeş, documentaţia urmează să fie transmisă la ANAP până în luna noiembrie inclusiv, pentru secţiunea de la Boiţa la Cornetu, paralelă cu DN 7, termenul este luna decembrie. Şi asta pentru că „este necesară o analiză de risc completă pentru evitarea oricărei interferenţe între construcţia secţiunii şi derularea traficului pe drumul paralel existent", se arată în documentul CNAIR.

Secţiunile 1 şi 5 ale Autostrăzii Sibiu – Piteşti au fost lansate la licitaţie încă din vară. Pentru construirea capetelor autostrăzii, estimată la 2,6 miliarde de lei, au fost depuse în total 17 oferte.

Astfel, CNAIR a primit opt oferte pentru secţiunea 5 a autostrăzii Sibiu - Piteşti, respectiv între Curtea de Argeş şi Piteşti (30,35 kilometri), valoarea contractului pus la bătaie de Transporturi fiind de 1,834 miliarde de lei, fară TVA.

Pentru construcţia primei secțiuni, Sibiu - Boiţa (13,17 kilometri - lot 1), în valoare de 765,83 milioane de lei, fără TVA, au fost depuse 9 oferte.

Autostrada Piteşti-Sibiu este una dintre cele mai aşteptate din România, fiind cerută şi de Dacia, cel mai mare exportator al ţării. Construcţia autostrăzii urmează să fie finanţată şi din fonduri europene, aceasta fiind o parte importantă a coridorului 4 Pan-European, care traversează România de la Vest la Est.

loading...